চাঁপাইনবাবগঞ্জে চাঞ্চল্যকর হত্যা মামলার আসামী গ্রেপ্তার | চাঁপাই দর্পণ
চাঁপাইনবাবগঞ্জ প্রতিনিধি \ চাঁপাইনবাবগঞ্জে পূর্ব শত্রুতার জের ধরে ককটেল হামলায় আজিজুল হক আজু (৪০) হত্যা মামলার আসামীকে গেপ্তার করা হয়েছে। বৃহস্পতিবার সদর উপজেলার রামচন্দ্রপুর হাট থেকে ওই আসামীকে গেপ্তার করে র‌্যাব-৫। গেপ্তারকৃত হুমায়ুন কবির (৪৮) সদর উপজেলার কৃষ্ণগোবিন্দপুরের রামচন্দ্রপুর কলেজ পাড়ার মৃত আনসার আলী ডাইল মন্ডলের ছেলে। সে আজু (৪০) হত্যা মামলার চার্জশীটভুক্ত আসামী। র‌্যাব সূত্র জানায়, গত বছরের ৮ জুন জেলার সদর থানার রামচন্দ্রপুর হাটে পূর্ব শত্রুতার জের ধরে একাধিক ককটেল বিস্ফোরণের মাধ্যমে আজিজুল হক আজুকে (৪০) ঘটনাস্থলেই হত্যা করা হয়। এ হত্যা মামলার আসামীদের গ্রেপ্তার করতে র‌্যাবের সাদা পোষাকের গোয়েন্দা দল দীর্ঘদিন ধরে তাদের কার্যক্রম অব্যাহত রেখেছে। এই ধারাবাহিকতায় গোপন সংবাদের ভিত্তিতে বৃহস্পতিবার বেলা ১১টার দিকে জেলার সদর থানার রামচন্দ্রপুর হাটে অভিযান চালিয়ে হুমায়ুনকে গেপ্তার করে র‌্যাব-৫ এর চাঁপাইনবাবগঞ্জ ক্যাম্পের একটি অপারেশন দল। প্রাথমিক জিজ্ঞাসাবাদে হুমায়ুন আজু হত্যার ঘটনার সাথে জড়িত থাকার কথা স্বীকার করেছে বলে র‌্যাব সূত্র জানিয়েছে।